AARHUS: Mere end en kvart milliard kroner.

Så meget er der investeret i tre århusianske startup-virksomheder inden for fintech-branchen i årets første måneder.

En af dem er selskabet Spiir, som står bag en pengeapp, der holder styr på økonomien for indtil videre 330.000 brugere primært i Danmark, og den bagvedliggende infrastruktur Nordic API Gateway, som har modtaget investeringer for 64 mio. kroner fra blandt andet Danske Bank og den norske pendant DNB.

Et beløb, som direktør og medstifter Rune Mai vil benytte til at rulle Spiir-platformen bredere ud og sikre vækst i kloge hovederne på hovedkontoret i Mejlgade og i afdelingen placeret i Copenhagen FinTech Lab - et kontorfællesskab for 50 fintech-startups i hovedstaden. Og vokseværket er forlængst gået i gang:

- For et år siden var vi 18 medarbejdere, nu er vi 46, og om et år forventer jeg, at vi er omkring 70 fastansatte, siger Rune Mai.

Han er ikke i tvivl om, hvorfor Aarhus er attraktiv for tech-selskaberne:

- Hvis du sammenligner indbyggertal og antallet af studerende, så er der ikke mange byer i verden, hvor koncentrationen er så stor som her, og netop studerende er jo en kilde til både inspiration og arbejdskraft.